text: Se video: Røde pølser skal få affaldsplan til at glide ned
  08 august 2014 kl. 14.21
  Esbjerg Kommune har sendt affaldsplan i høring, hvor målet er, at 70 procent af affaldet fra en privat husstand skal genbruges. Fredag var kommunen på charmeoffensiv med røde pølser for at skabe forståelse for den ambitiøse plan.
  Charmeoffensiven fandt sted på Tarp Genbrugsplads. Alle borgerne blev tilbudt pølser, og samtidig benyttede kommunen anledningen til at snakke med borgerne om, hvordan man kan lave smarte og intelligente løsninger til sortering af affald.
  Kommunen ønsker bl.a. sortering af vinflasker og organisk affald, men samtidig vil man gerne tættere på de udfordringer borgerne oplever, så man kan opfinde løsninger, der gør sorteringen nemmere.
  Kommunens affaldsplan er i offentlig høring frem til den 13. august 2014.
  Hør udvalgsformand for Teknik og Byggeudvalget i Esbjerg, Anders Kronborg (S), fortælle om ambitioner og udfordringer i forbindelse med affaldssorteringen (Varighed: 1:14 min.)
  